
Bucureşti, 24 Martie 2011

„Let’s Do the ZUmba”, evenimentul caritabil ce va avea loc pe 26 martie, de la ora 14.00,   la Sala Sporturilor din Complexul Agronomie, vine în sprijinul Adrianei Poteleanu, campioană la gimnastică aerobică. 

„Sport pentru Viaţă” sprijină evenimentul „Let’s Do the ZUmba” pentru a contribui la ajutarea acestei campioane, care, din cauza situaţiei financiare, nu îşi poate continua cariera sportivă. Evenimentul constă într-un antrenament special de Zumba, susţinut de Diana Oprea, campioană mondială la fitness. Participanţii sunt rugaţi să doneze suma de 20 RON pentru sprijinirea carierei Adrianei.  
În ultimii ani, familia Adrianei s-a confruntat cu numeroase probleme financiare, gimnasta având de mai multe ori datorii către căminul clubului. Tatăl fetei a solicitat în numeroase rânduri ajutor instituţiilor statului şi firmelor private, reuşind în acest fel să achite datoriile către club.
Ajunsă acum în clasa a 11-a, ea se găseşte în imposibilitatea financiară de a-şi plăti cazarea şi masa în centrul în care se antrenează. Însă îşi doreşte foarte mult să ajungă în componenţa lotului naţional de seniori şi să continue drumul pe care şi l-a ales.

Adriana a ştiut că îşi doreşte o carieră sportivă încă de la 5 ani şi a obţinut până în prezent peste 28 medalii de aur, argint şi bronz. Până în anul 2010, Adriana a fost componentă a Lotului Naţional de Gimnastică Aerobică de Juniori. Doar anul trecut, Adriana a obţinut patru medalii de aur, la trio, la două concursuri internaţionale, desfăşurate în Italia, la un concurs mondial în Franţa şi la Campionatul Naţional şi Cupa Cetăţii – Deva.

Gabriela Szabo, preşedintele onorific al asociaţiei „Sport pentru Viaţă” subliniază că “Adriana Poteleanu este o valoare nu numai pentru gimnastică, ci pentru sport în general şi pentru România. Din păcate, nu este un caz singular, tocmai de aceea ar trebui să ne îndreptăm atenţia spre sprijinirea oamenilor cu adevărat valoroşi, oameni care în ciuda obstacolelor îşi doresc să fie o schimbare în bine pentru lume. „Sport pentru Viaţă” îşi oferă sprijinul necondiţionat în acest demers al Dianei Oprea”.
Alături de „Sport pentru Viaţă”, partenerii evenimentului sunt ONE Fitness, Radio ZU, Fundaţia Leaders, Universitatea de Ştiinte Agronomice şi Medicină Veterinară. 
Mai multe detalii sunt disponibile pe site-ul oficial al evenimentului:
 http://onefitness.ro/zumba/index.html
Despre “Sport pentru Viaţă”

“Sport pentru Viaţă” este o campanie socială iniţiată de campioana olimpică Gabriela Szabo în anul 2006. În 2007, devine o asociaţie care are ca scop educarea şi schimbarea percepţiei faţă de sport, prin crearea unei culturi sportive de masă în România.  

“Sport pentru Viaţă” a dezvoltat mai mult proiecte proprii, printre care: Arenele de Joacă – cel mai mare eveniment sportiv pentru copii; Sportur – caravană de promovare a sportului în şcolile din Bucureşti; Acasă, pe podium – program de selecţie şi acordare de burse tinerilor din centrele de plasament. 
“Sport pentru Viaţă” se bucură de sprijinul a peste 500 de voluntari din toată ţara şi a unor personalităţi din lumea sportului, campioni olimpici sau mondiali: Diana Oprea, Andreea Răducan, Monica Roşu, Mihai Covaliu, Rică Răducanu, Octavian Bellu, Mariana Bitang şi alţii. 

